Date: 1496
Issuing place: Stockholm
Country: Ruotsi
Language: saksa
Document type: Keskushallinto, Kirjeet

Unnszenn gantz fruntlichenn gru&#x0364;t in allsz guts irbedinge. Erszamen vorsichtigenn unndt wolwiszenn bszundrenn guttenn frunde, holdenn unndt levenn nabure. Wii jwenn levenn ann ghenantenn dage umme Johannis baptiste vorledenn to Calmaren twisschenn koningh Hans vonn Dennemarchen, siner erlichen redernn unndt dusses richs rade bostimmet, wo unndt in wat maten de ewige frede twischenn dusszen dreen [richen] wart darsulves ratificeret, bovestet unndt upp en nye bebundenn besegelt unbrecklich to holdende bii siner k. m. ere unndt guder cristlicher gtrwe, unszere scriffte halvenn to deresulven tiidht clarliker apenbardenn, szo wii uns vormodenn wol vorstann hebbenn etc. Alszus, levenn bszundernn gudenn frunde, hefft de vachedachte here koningk Hans to Dennemarchen vore unnde nha szodanenn frien veligenn dage ghehafft sine drepliche vulmechtige szendebodenn bii denne grotfurstenn to Mwschow unndt sine vulmechtigen szendebodenn wedder ghehafft bii denn hernn koningh Hans to Dennemarchen umme vorhandelt, consederende undt sick malkander to verbindende, wo unndt wat mate deme gheschenn, is unns [un]witlich. Nicht de myn wat twischenn dussenn vachedachtenn hern to Dennemarchen unndt Muschow is vorhandelt, consederet unndt bebunden, sin de unmilden haffg[es]neden Russzen herghekamenn mit untalliger macht unndt herschilde in Finlandht, dat landht Wiborch stadt undh slot belacht, de mwren eyn dell nedergheschatenn, mit morde, roffwe unndt brande dat cristene volk unndt landt jamerlichenn vormordet, vornichtiget unnd vordelget hebben unndt dat junge volk jamerlichen mit sick ghevort, der cristenheit to groter smaheit; vorswackinge unndt vordrucke. Wellichet ick Steenn Stwre riddere, des richs gubernator, afftowerende mit Gades hulpe mit etlichenn des richs redenn mit der macht, ick nach legenheit des jars inne Finlandht was ghereiszet, der christenheit unndt des landes Finlandes vorderff dorch szodane swarenn winter unndt snee ick mit denn mynen szii bohindert wordenn, ick nicht hebbe konen nach mynes willen uppsate noch to perdenn effte to vote wrekende szodan vorderff, mort unnde brant, de unmilden Russzen hedden ghedan, szo id witlich is hir bii uns, szodane sware snee unndt winter is gheweszenn, szo je bii minschen tiden szodan ghedacht szii, darvanne ick szii wordenne bohindert, ick nicht mochte wedderstann dem vortgange der affg[es]nedenn Russzen. Szo Got vorbede, sze alszodanenn vortganck hirnamals, szo sze vormenen to hebbende, kregen unndt dorch ere unhwrliche macht dat Finlandth in besittinge kregenn, were to bevruchtende umme Lifflandht unndt andere ummelanck belegene lande der cristenheit to groter vorswackinge, vornichtinge unnd vorminderinge etc. Inn sullicher meninge hefft desulvige grotfurste tor Mwschow, szo wii in tidingen irvaren hebben, sine vulmechtige sendebaden ghehadt bii denn hernn des ordens unndt der stadt Revall in Lifflandt, bogerende de sine ghevangen in Revall sittende loos wedderumme to vorlatende dem Dutschenn kopman to Nowgarden sittende, we denne nw gheschenn szii, vormodenn uns derhalven jw clarer in tidinge is irschenen, wen wii jw des de warde konen irmeldenn. Were hirumme, levenn bszunderenn frunde, unsze flitige bede unndt boger, gii szodant vorderff, dreplich schade, mort unndt homoth der cristenheit dessenn lande Vinlande unndt denn ghemeynen Dutschenn kopmann vann de affg[es]nedenn Russzen ghescheen willenn mit denn ghemeynen kopmann averwegenn, darto helpen to wrekende szodenn schaden, homoth, vorderff unndt blotstortinge der cristenheit ghescheenn, szodane hulpe bii mich Steen Stwre mit dusseme jegenwardigen sommer mit denn erstenn bii hebbende to wrekende denn schaden, de unmildenn [Russzen] ghedan hebben, uns to jw vorszeen deshalven alszo to unszen guden genoten nach unszes fruntlichenn vorbundes inholde, szo gii willen wii deme vuldoenn scholden, weneere eenszodant effte vill groter vann noden were, solden uns gutwillich irtogen. Jwe scrifftliche antwort bii deme jegenwardigen, Gade denn [almechtigenn] salich szunt to fristende, mit denn erstenn benalende. Datum Stockholm sub sigillis et secretis quorundam videlicet Jacobi Upsalensis, Conradi Strengenensis, Henrici Lincopensis, Olavi Arosiensis, Stenonis Stwre regni gubernatoris, Kanuti Eskilson, Kanwti Posze, Erick Ericszon, Benedicti Faderszon, Peder Ericson, Benght Gregerszon, Petri Ragwalszon nomine omnium nostrum die secunda proxima ante pentecostes anno etc. 96. Consiliarii regni Swecie pronunc Holmis constituti. Adress: Denn erszamenn, vorsichtigenn unndt wolwiszen herrnn borgermesterenn unndt raadt der stede Hamburgh unndt Luneborgh, unszenn levenn bszundernn frundenn unndt holdenn gonrhenn etc.